钦定古今图书集成/理学汇编/经籍典/第052卷 > 两仪生四象图
## 钦定古今图书集成/理学汇编/经籍典/第052卷 > 两仪生四象图

《河图》中宫之五，即参天两地三二之合也，即浑然之
两仪也，积之已具十五之全数，是天地真元之数，止
此五者，其六七八九十，则于五上加一二三四五而
得数，以配上五者而已，故独取五以生四象。《河图》次
中宫一二三四也。以五配一，成三偶之六，而六之成
数在北，是为老阴；以五配二，成二偶一奇之七，而七
之成数在南，是为少阳。以五配三成二奇，一偶之八，
而八之成数在东，是为少阴。以五配四成三奇之九，
而九之成数在西，是为老阳。此岂非两仪生四象乎？